2014. gada 10. novembrī Noteikumi Nr. 693

Rīgā (prot. Nr. 61 5. §)

**Grozījumi Ministru kabineta 2013. gada 24. septembra noteikumos Nr. 975 "Latvijas pilsonības zaudēšanas un atjaunošanas kārtība"**

Izdoti saskaņā ar

Pilsonības likuma 11. panta trešo daļu,

23. panta piekto daļu, 24. panta piekto daļu

un 25. panta septīto daļu

Izdarīt Ministru kabineta 2013. gada 24. septembra noteikumos Nr. 975 "Latvijas pilsonības zaudēšanas un atjaunošanas kārtība" (Latvijas Vēstnesis, 2013, 191. nr.) šādus grozījumus:

1. Izteikt 7. punktu šādā redakcijā:

"7. Pārvalde pārbauda personas sniegto informāciju un, lai pārliecinātos, ka personai nav nodokļu, nodevu vai citu obligāto maksājumu parādu, rakstiski pieprasa informāciju Ārlietu ministrijai (saistībā ar materiālās palīdzības piešķiršanu personai, kura nonākusi ārkārtas situācijā ārvalstī), Valsts ieņēmumu dienestam, Iekšlietu ministrijas Informācijas centram un Tieslietu ministrijas Uzturlīdzekļu garantiju fonda administrācijai par personas atbilstību [Pilsonības likuma](http://likumi.lv/ta/id/57512-pilsonibas-likums) [23. panta](http://likumi.lv/ta/id/57512-pilsonibas-likums#p23) ceturtajai daļai. Ja Iedzīvotāju reģistrā nav iekļautas ziņas par personas bērnu, pārvalde Tieslietu ministrijas Uzturlīdzekļu garantiju fonda administrācijai minēto informāciju nepieprasa."

2. Izteikt 18. un 19. punktu šādā redakcijā:

"18. Iesniedzot iesniegumu par Latvijas pilsonības atjaunošanu, persona uzrāda personu apliecinošu dokumentu, iesniedz izziņu par sodāmību (tikai attiecībā uz personām, kuras sasniegušas 14 gadu vecumu), ko izsniegusi kompetentā iestāde pilsonības valstī un kura izsniegta ne agrāk kā sešus mēnešus pirms iesnieguma par Latvijas pilsonības atjaunošanu iesniegšanas, vai dokumentāru apliecinājumu par to, ka šādu izziņu nav iespējams iegūt, un samaksā valsts nodevu. Ja dokumentus nosūta pa pastu vai elektroniski, iesniegumam pievieno personu apliecinoša dokumenta kopiju un izziņu par sodāmību vai dokumentāru apliecinājumu par to, ka šādu izziņu nav iespējams iegūt. Ja personai ir tiesības uz samazinātu valsts nodevas likmi, tā iesniedz dokumentu, kas apliecina personas tiesības maksāt samazinātu valsts nodevas likmi.

19. Lai pārbaudītu personas atbilstību Pilsonības likuma 11. pantā minētajām prasībām, pārvalde rakstiski pieprasa informāciju no šādām iestādēm:

19.1. Valsts robežsardzes (ja personas deklarētā dzīvesvieta ir pierobežā vai pēdējā deklarētā dzīvesvieta bija pierobežā), Satversmes aizsardzības biroja, Drošības policijas, Valsts policijas, Valsts ieņēmumu dienesta Finanšu policijas un Muitas kriminālpārvaldes, Ieslodzījuma vietu pārvaldes, Korupcijas novēršanas un apkarošanas biroja un Militārās policijas – par personas atbilstību Pilsonības likuma 11. panta pirmās daļas 1. punktā minētajām prasībām;

19.2. Militārās izlūkošanas un drošības dienesta – par personas atbilstību Pilsonības likuma 11. panta pirmās daļas 1. un 2. punktā minētajām prasībām;

19.3. Totalitārisma seku dokumentēšanas centra – par personas atbilstību Pilsonības likuma 11. panta pirmās daļas 4. punktā minētajām prasībām;

19.4. Iekšlietu ministrijas Informācijas centra – par personas atbilstību Pilsonības likuma 11. panta pirmās daļas 5. punktā minētajām prasībām;

19.5. Ārlietu ministrijas (saistībā ar materiālās palīdzības piešķiršanu personai, kura nonākusi ārkārtas situācijā ārvalstī), Valsts ieņēmumu dienesta, Iekšlietu ministrijas Informācijas centra un Tieslietu ministrijas Uzturlīdzekļu garantiju fonda administrācijas – par personas atbilstību Pilsonības likuma 11. panta pirmās daļas 7. punktā minētajām prasībām;

19.6. Ārlietu ministrijas – par personas atbilstību Pilsonības likuma 11. panta pirmās daļas 5. punktā paredzētajam izņēmumam, ja persona uzrādījusi šo noteikumu 17. punktā minēto dokumentu."

3. Papildināt noteikumus ar 19.1punktu šādā redakcijā:

"19.1 Pārvalde nepieprasa:

19.11. šo noteikumu 19.3. apakšpunktā minēto informāciju, ja persona ir dzimusi pēc 1990. gada 4. maija vai 1990. gada 4. maijā ir bijusi nepilngadīga;

19.12. šo noteikumu 19.5. apakšpunktā minēto informāciju no Tieslietu ministrijas Uzturlīdzekļu garantiju fonda administrācijas, ja Iedzīvotāju reģistrā nav iekļautas ziņas par personas bērnu."

Ministru prezidente Laimdota Straujuma

Iekšlietu ministrs Rihards Kozlovskis